Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 498/12/5511	Žilina, 9.8.2012
EEČ : 2-43-336-2012

U Z N E S E N I E

Trestná vec:	obvinená XXXXX a spol.  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov v spolupáchateľstve podľa § 20 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
3.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 07.06.2012 v čase asi o 20.45 hod. v Žiline v OD Carrefour na ul. Vysokoškolákov č. 52 XXXXX a XXXXX spravili nákup v hodnote 537,87 Eur, pričom pri platení na pokladni č. 9, kde pracovala XXXXX táto po predchádzajúcej dohode so XXXXX a XXXXX nablokovala len časť tovaru v sume 22,59 Eur a ostatný tovar - rôzny alkohol, potraviny, obuv, mäso a údenárske výrobky spolu v hodnote 515,28 Eur nenablokovala tým spôsobom, že prekryla snímacie zariadenie kódov na tovare, čím svojím konaním spôsobili spoločnosti XXXXX XXXXX, XXXXX škodu vo výške 515,28 Eur
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
3.	XXXXX, dátum narodenia: XXXXX 
24 mesiacov
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
            Uznesením povereného príslušníka OO PZ Žilina - východ zo dňa 08.06.2012 pod sp. zn. ČVS:ORP-1178/ZV-ZA-2012 bolo podľa § 199 ods.1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie obvineným XXXXX, XXXXX a XXXXX za prečin krádeže podľa § 212 ods. 1 Tr. zák. na tom skutkovom základe, ako je uvedené vo výrokovej časti tohto uznesenia.

Dňa 27.07.2012 mi poverený príslušník PZ predložil po skončení skráteného vyšetrovania vec s návrhom na podanie obžaloby.

Obvinení XXXXX, XXXXX a XXXXX sa pri svojich výsluchoch priznali k spáchaniu prečinu, svoje konanie úprimne oľutovali a dali súhlas k podmienečnému zastaveniu trestného stíhania. 

Splnomocnený zástupca poškodenej spoločnosti XXXXX  XXXXX si v trestnom konaní nárok na náhradu spôsobenej škody neuplatnil, nakoľko odcudzený tovar bol vrátený nepoškodený do predajne. 

Iná škoda konaním obvinených spôsobená nebola. 

	Za prečin krádeže podľa § 212 ods. 1 Tr. zák. možno uložiť trest odňatia slobody až na dva roky.

	Podľa § 10 ods. 1 písm. b/ Tr. zák. prečin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou 5 rokov.

Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné  potrebné opatrenia  na jej náhradu, a
c/  vzhľadom na osobu obvineného, s prihliadnutím na jeho doterajší život a na okolnosti prípadu, možno  takéto rozhodnutie považovať za dostačujúce. 

Obvinená XXXXX má v evidencii priestupkov OÚ OVVS Žilina jeden záznam z roku 2011, kedy jej za spáchanie priestupku proti občianskemu spolunažívaniu bola uložená sankcia vo forme pokarhania a v registri trestov GP SR nemá obvinená žiadny záznam.

Obvinená XXXXX nemá v evidencii priestupkov OÚ OVVS Žilina žiadny záznam a rovnako tak nemá záznam ani v registri trestov GP SR.

Obvinený XXXXX nemá v evidencii priestupkov OÚ OVVS Žilina žiadny záznam a v registri trestov GP SR má dva záznamy staršieho dáta, pričom posledné odsúdenie je z roku 1995 a pri oboch odsúdeniach sa na neho hľadí, akoby nebol odsúdený.

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na 1 rok až 5 rokov. Skúšobná doba sa začína právoplatnosťou tohto uznesenia o podmienečnom zastavení trestného stíhania.

Obvineným XXXXX a XXXXX bola určená skúšobná doba v trvaní 1 roka a obvinenému XXXXX bola určená skúšobná doba v trvaní 2 roky, ktoré vzhľadom na závažnosť trestného činu, jeho povahu a osoby páchateľov považujem za postačujúce na zabezpečenie preventívneho i výchovného účelu trestného stíhania. Pri určovaní skúšobnej doby u obvineného XXXXX bolo prihliadnuté na tú skutočnosť, že sa v minulosti dopustil trestnej činnosti. 

Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Vzhľadom na vyššie uvedené skutočnosti som preto rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať do troch dní od jeho oznámenia prostredníctvom tunajšej prokuratúry na Krajskú prokuratúru v Žiline. Sťažnosť má odkladný účinok.

JUDr. Ľuboš Kríž
prokurátor